ירמיהו יובל

ירמיהו יוֹבֵל (כונה יֶֶרִי, 20 באוקטובר 1935 – 10 ביוני 2018) היה פילוסוף ישראלי והיסטוריון של הפילוסופיה, פרופסור לפילוסופיה באוניברסיטה העברית בירושלים ובניו סקול ניו יורק. עסק בעיקר בחקר הפילוסופיה של העת החדשה. חתן פרס ישראל לשנת תש"ס. היה איש קול ישראל, עורך תוכניות בקול ישראל ובטלוויזיה הישראלית וחבר מליאת רשות השידור.

==ביוגרפיה ==
נולד בחיפה ולמד בבית הספר הריאלי שבחיפה. ב-1964 סיים תואר שני בפילוסופיה בהצטיינות יתרה באוניברסיטה העברית בירושלים. הוא המשיך את לימודיו בסורבון אצל פול ריקר ואחר כך באוניברסיטת פרינסטון אצל סטיוארט המפשיר, וולטר קאופמן, ריצ'רד רורטי, גרגורי ולסטוס, קרל המפל וישעיה ברלין. את עבודת הדוקטורט כתב בהנחייתו של וולטר קאופמן וסיימה בהצטיינות ב-1968 בנושא "המטאפיזיקה של קאנט, המתודות שלה ושלוחותיה", בהדרכתו של פרופ' נתן רוטנשטרייך. לאחר סיום הדוקטורט החל להרצות באוניברסיטה העברית.

בשנת 1971 הועלה לדרגת מרצה בכיר באוניברסיטה העברית. ב-1972 מונה לראש החוג לפילוסופיה באוניברסיטה העברית, ושנתיים מאוחר יותר, ב-1974, מונה לראש המכון לפילוסופיה. במשך השנים שימש גם כמנהל מרכז שמואל הוגו ברגמן לעיון פילוסופי. בשנות ה-80 לימד כפרופסור לפילוסופיה באוניברסיטת פריז 4 (סורבון-פנתאון), וכן באוניברסיטאות המבורג, מילאנו, וקולומביה (ניו יורק). משנת 1993 לימד סמסטר בשנה בפקולטה ללימודים מתקדמים ב-New School for Social Research בניו יורק ובשנת 1996 היה לפרופסור הראשון בקתדרה לפילוסופיה על שם הנס יונאס. תלמידיו משמשים כיום כחברי סגל באוניברסיטאות רבות בעולם. 

ב-1991 הקים את מרכז שפינוזה בירושלים (היום חלק ממכון ון ליר) ועמד בראשו עד סמוך לפטירתו.

יובל היה ממייסדי "חוג 77" במפלגת העבודה (פרש ב-1978).

===פעילות עיתונאית===
בתחילת שנות ה-60 שימש כעורך יומן החדשות ב"קול ישראל" וביחד עם יורם רונן יסד את "יומן השבוע". במלחמת ששת הימים שימש ככתב צבאי לרדיו בחזית סיני. לאחר המלחמה החל לפרסם מאמרים פובליציסטיים ולהופיע בתקשורת בדרישה לשלום ולהכרה הדדית בין ישראל לפלסטינים. יובל פרסם לעיתים מאמרים פובליציסטיים ב"הארץ" וב"ידיעות אחרונות" בנושאים חברתיים ופוליטיים.

היה פעיל בהקמת רשות השידור העצמאית ב-1967, וכיהן שתי תקופות במליאתה. ב-1968 ערך את תוכניות הדוקומנטריה הפוליטית הראשונות בטלוויזיה הישראלית. במלחמת יום הכיפורים גויס למילואים ושימש כתב צבאי לרדיו בחזית המצרית. בשנות ה-70 היה העורך והמנחה של תוכנית הטלוויזיה העיונית "השעה השלישית", שעסקה בנושאים חברתיים. במהלך השנים פרסם במאה מאמרי דעה ב"הארץ" ו"ידיעות אחרונות" כמו גם ב-Le Monde.

==חיים אישיים==
היה נשוי לשושנה יובל (לשעבר שטיין), סופרת, פעילה חברתית ומדריכה של עובדים קהילתיים. בנם, פרופ' יונתן יובל, הוא מרצה למשפטים ולפילוסופיה באוניברסיטת חיפה, סופר ומשורר. בתם, רוני יובל, היא מוזיקאית ופסיכולוגית, לשעבר מנחת תוכניות טלוויזיה ורדיו.

יובל היה ספורטאי פעיל (ריצה, אופניים, שחיה, סקי, כדורסל) וטייל, שייחס חשיבות לפעילות גופנית, להנאות אסתטיות, מוזיקליות ואומנותיות, ולחיבור אל הטבע. היה מיודד עם אומנים, מוזיקאים, סופרים ומדענים מתרבויות ושפות שונות. המלחין לוצ'אנו בריו הקדיש לו ולשושנה יצירות קאמריות שכתב. 

ירמיהו יובל נפטר ב-10 ביוני 2018 ונקבר בבית העלמין האזרחי מנוחת עולם בנתניה. בין כתביו שהותיר תרגומי שירה מגרמנית (רילקה, ניטשה, הלדרלין) ומלטינית, שלא פרסם מעולם.

== ספרים ==
* קאנט וחידוש המטאפיזיקה, הוצאת מאגנס, דצמבר 1987
* בין עיון למעשה, מאגנס
* קאנט והפילוסופיה של ההיסטוריה (אנגלית, עברית וצרפתית)
* שפינוזה וכופרים אחרים, תל אביב: ספרית פועלים, 1988 (עברית, אנגלית, צרפתית, גרמנית, ספרדית, פורטוגזית ויפנית)
* חידה אפלה: הגל, ניטשה והיהודים, הוצאת שוקן, 1996 (עברית ואנגלית, עתיד לצאת בצרפתית)
* תרגום וביאור ל"הקדמה לפנומנולוגיה של הרוח" מאת הגל, מאגנס, יוני 1996, (עברית, גרסה אנגלית בהכנה)
* תרגום חדש בעברית של "אתיקה" לשפינוזה, הוצאת הקיבוץ המאוחד, 2003
* תרגום חדש בעברית של "ביקורת התבונה הטהורה" לקאנט, הוצאת הקיבוץ המאוחד, 2013
* האנוסים: זהות כפולה ועליית המודרניות, תרגם מאנגלית: יוסי מילוא, כתר הוצאה לאור, 2014

=== בהכנה ===
* ראציונאליזם יהודי - פרויקט במאבק
* תולדות הרצון ועליית המודרניות

===לכבודו===
* הפילוסוף במרחב הציבורי: מסות לכבוד ירמיהו יובל, פיני איפרגן (עורך), מכון ון ליר והקיבוץ המאוחד, התשע"א

==ממאמריו==
* 
* 
* ירמיהו יובל, [http://www.lamda-njt.co.il/pre1.html מודרניזציה וחילון בתרבות היהודית], בתוך זמן יהודי חדש: תרבות יהודית בעידן חילוני - מבט אנציקלופדי, כתר, 2007
* 

== קישורים חיצוניים ==

* [https://www.jstor.org/action/doBasicSearch?si=1&Query=au%3A%22%D7%99%D7%A8%D7%9E%D7%99%D7%94%D7%95+%D7%99%D7%95%D7%91%D7%9C%22&refreqid=search%3Aa139b4738f8dc207345abe750cbca190 מאמרים של ירמיהו יובל] באתר JSTOR
* 
* צבי טאובר, [https://web.archive.org/web/20160303172629/http://theory-and-criticism.vanleer.org.il//NetisUtils/srvrutil_getPDF.aspx/29n0Yx/%2F%2F11-11.pdf ביקורת על הספר חידה אפלה: הגל ניטשה והיהודים], מתוך כתב העת תיאוריה וביקורת 11, חורף 1997
* 
* 
* 

<div style="direction: ltr;">
* Yirmiyahu Yovel, [http://books.google.co.il/books?id=ujJD0rO_gEAC&dq=Yirmiyahu+Yovel&printsec=frontcover&source=bl&ots=LxDomUBTnZ&sig=4LEWZQFxD7HN5g4AwGLg_NgyLaM&hl=iw&ei=yE3uSvWIHIXKnAOnxeSRDw&sa=X&oi=book_result&ct=result&resnum=4&ved=0CBYQ6AEwAw#v=onepage&q=&f=false Kant's Practical Philosophy Reconsidered: Papers Presented at the Seventh Philosophical Encounter, December 1986], Google Books
* Yirmiyahu Yovel, [http://books.google.co.il/books?id=DOFwnubVDncC&dq=Yirmiyahu+Yovel&printsec=frontcover&source=bl&ots=_HMhMeGQlG&sig=ku2shznVa6rr1Suz5nHzEgQsDAg&hl=iw&ei=TE7uSsmaN5zInAOUw8yTDw&sa=X&oi=book_result&ct=result&resnum=10&ved=0CCsQ6AEwCTgK#v=onepage&q=&f=false Spinoza and Other Heretics: The Marrano of Reason], Google Books
</div>

===סרטונים===
* 
* [https://www.youtube.com/watch?v=88bkJtQvH3M מקבלים שבת עם דב אלבוים - פרשת "כי תשא" עם פרופ' ירמיהו יובל] בערוץ הYouTube של הטלוויזיה החינוכית 
* ירמיהו יובל, [https://www.youtube.com/watch?v=zR1W_peZQeU ביקורת התבונה הטהורה] בערוץ הYouTube של המכון ון ליר בירושלים 
* ירמיהו יובל, [https://www.youtube.com/watch?v=WD2eFROmDfw עולם המחשבה של הגל ומרקס] בערוץ הYouTube של המכון ון ליר בירושלים 
* ירמיהו יובל, [https://www.youtube.com/watch?v=u8Zfo1-Z-UA "המדע העליז": ניטשה, שפינוזה וצללי האל המת] בערוץ הYouTube של המכון ון ליר בירושלים 
* [https://www.youtube.com/watch?v=uQ4Dkp72sl0 פרופ' ירמיהו יובל בנאום קבלת פרס ישראל 2000] 
* [https://www.youtube.com/watch?v=3B1YvB1PCjM שפינוזה | ירמיהו יובל 2003] 
* [https://www.youtube.com/watch?v=crD1KOCvyzw פרופ' ירמיהו יובל מתארח בחדשות 2003] 
* [https://www.youtube.com/watch?v=WtcX-bLP0Rk גלובוס | ירמיהו יובל 2007] 

===לאחר מותו===
* 
* 
* 
* 

== הערות שוליים ==

קטגוריה:סגל האוניברסיטה העברית בירושלים: פילוסופיה
קטגוריה:פילוסופים ישראלים
קטגוריה:היסטוריונים של הפילוסופיה
קטגוריה:זוכי פרס ישראל לפילוסופיה
קטגוריה:מתרגמים לעברית
קטגוריה:מתרגמים מלטינית לעברית
קטגוריה:מתרגמים מגרמנית לעברית
קטגוריה:סגל קול ישראל
קטגוריה:כתבים צבאיים ישראלים
קטגוריה:בוגרי בית הספר הריאלי
קטגוריה:בעלי תואר דוקטור מהאוניברסיטה העברית בירושלים
קטגוריה:פעילי מפלגת העבודה
קטגוריה:ישראלים שנפטרו מסרטן
קטגוריה:אישים הקבורים בנתניה
קטגוריה:ישראלים שנולדו ב-1935
קטגוריה:ישראלים שנפטרו ב-2018